English: Thank you for the questions across a range of areas. The £41.2 million is the figure for the seven bids that I have referred to. The larger amount that you refer to is the potential in the bids that have already been received that I am looking forward to reviewing - over this week is my ambition; I would like to make choices on those to allow people to get on with delivery. There are other bids in the pipeline, and I'm happy to reassure the Member and the Chamber, and anyone watching, that I confidently expect every single regional partnership board within the country to have a bid within it. Absolutely. That includes Powys, it also includes Cwm Taf - their bids are in discussion with officials. So, they are at an advanced stage, as opposed to a thinking, pondering and considering stage. And, actually, being in a position to start making announcements, as I was in the autumn, was helpful about generating pace in other parts of the country - nobody wants to be seen to be left behind - but also about the sharing of the information in the areas that are being covered as well at the outset. And, more than that, our plan is to share evaluation and learning through this process as well. So, as we go through, the learning will be iterative as well, and I want to make sure that is deliberately plugged in. So, part of the point about having the rapid review is to make sure that we can understand both against, obviously, the evaluation priorities within each bid, but also the policy priorities within 'A Healthier Wales' and the design principles that we set out, to make sure that we're actually - in having an external review, whether they're actually approving bids that actually are true to the policy priorities and the other design principles that we've set out. On partnership boards and their links to local communities, I think we're straying slightly from the transformation fund, but, of course, local government members have their own mandate and their own democratic mandates to undertake their functions. We agreed in the Social Services and Well-being (Wales) Act 2014 to create regional partnership boards to try to draw people together. So, we decided, as a national institution, to create that structure, and some of our challenge now is about how we recognise the different partnerships that we have and making proper use of them. So, they're a forum for people to make sure they agree on what they should do and then to go ahead and deliver it. And we have varying local, regional and national accountability mechanisms for that, including, of course, the conversation we are having in this Chamber today. The transformation fund, as I set out on a regular basis, is not so much about the use of the £100 million. I really do try to avoid getting drawn into the shares for different parts of the country. The £100 million is a catalyst; it is a way to design and deliver the future - to draw together the best ideas to have the most transformative impact. And it's at least as much about having our health and social care system see together a level of ambition and to recognise what they can do. So, if there is not a transformation fund, then we've created the sort of culture and environment where, actually, those partners can, together, continue to transform health and social care. Because we won't do everything that we need to do in the next two years and the lifetime of the fund. So, it is about the impact that transforms the use of the current approximate £9 billion of shared resource that health and social care have that is the objective of the transformation fund, not about how we can spend the £100 million itself. And in terms of how we're going to be able to do that and how we're going to be able to demonstrate and evaluate the impact of the fund, well, there'll be an evaluation at the end of each project. But, more than that, it's about what we then see being delivered in the joint plans of partners, about having joint health and social care plans that people buy into, and that, if there is a successful project, that then that partnership will be able to take that up, and, actually, how successful we are in scaling that up on a national level. So, there's a role for individual partners within that. There's a role for regional partnerships, and, of course, there's a role for the Government as well. For example, when we approve the integrated medium-term plans of health boards will we see, and will there be an expectation - if I am in post, you can expect there would be - that successful ideas are scaled up and you see a progressive way that they're going to be implemented within health board areas that start them, but also those health board areas that are not growing those particular bids? So, I expect to see real national input. And a good example would be, for example, the transformation in Gwent on children's services and a more preventative approach to mental health. Well, actually, that's part of what they're looking at. Now, if that works in Gwent, I would need to be persuaded that you could not and should not want to see that scaled up in other parts of the country, and we have different mechanisms as to how we could look to do that.
Welsh: Diolch am y cwestiynau am amrywiaeth o feysydd. Y £41.2 miliwn yw'r ffigur ar gyfer y saith cais yr wyf i wedi cyfeirio atynt. Y swm mwy yr ydych chi'n cyfeirio ato yw'r potensial yn y ceisiadau a dderbyniwyd eisoes ac yr wyf yn edrych ymlaen at eu hadolygu - dros yr wythnos hon yw fy uchelgais; fe hoffwn i wneud dewisiadau ynghylch y rheini i alluogi pobl i fwrw ati i gyflawni. Mae ceisiadau eraill ar y gweill, ac rwy'n hapus i dawelu meddwl yr Aelod a'r Siambr, ac unrhyw un sy'n gwylio, gan fy mod yn ffyddiog yn disgwyl bod gan bob bwrdd partneriaeth rhanbarthol unigol yn y wlad gais. Yn hollol ffyddiog. Mae hynny'n cynnwys Powys, mae hefyd yn cynnwys Cwm Taf - mae eu ceisiadau yn cael eu trafod â swyddogion. Felly, maen nhw ar gam datblygedig, yn hytrach nag ar gam o feddwl, pendroni ac ystyried. Ac, mewn gwirionedd, mae bod mewn sefyllfa i ddechrau gwneud cyhoeddiadau, fel yr oeddwn i yn yr hydref, yn ddefnyddiol o ran cyflymu pethau mewn rhannau eraill o'r wlad - does neb eisiau ymddangos fel petai'n cael ei adael ar ôl - ond o ran rhannu'r wybodaeth yn y meysydd sy'n cael eu cynnwys hefyd ar y cychwyn. Ac, yn fwy na hynny, ein cynllun yw rhannu gwerthuso a dysgu drwy'r broses hon hefyd. Felly, wrth inni fwrw ymlaen, bydd y dysgu yn rhyngweithiol hefyd, ac rwyf eisiau gwneud yn siŵr fod hynny wedi'i gysylltu'n fwriadol. Felly, rhan o'r diben o gael adolygiad cyflym yw sicrhau y gallwn ni ddeall blaenoriaethau gwerthuso ymhob cais, a hefyd y blaenoriaethau polisi o fewn 'Cymru Iachach' a'r egwyddorion dylunio a amlinellwyd gennym ni, i wneud yn siŵr ein bod ni mewn gwirionedd - wrth gael adolygiad allanol, pa un a ydynt yn cymeradwyo cynigion mewn gwirionedd sy'n driw i'r blaenoriaethau polisi a'r egwyddorion dylunio eraill a amlinellwyd gennym. O ran byrddau partneriaeth a'u cysylltiadau â chymunedau lleol, rwy'n credu ein bod yn crwydro ychydig o'r gronfa trawsnewid, ond, wrth gwrs, mae gan aelodau llywodraeth leol eu mandad eu hunain a'u mandadau democrataidd eu hunain i gyflawni eu swyddogaethau. Fe wnaethom ni gytuno yn Neddf Gwasanaethau Cymdeithasol a Llesiant (Cymru) 2014 i greu byrddau partneriaeth rhanbarthol i geisio denu pobl at ei gilydd. Felly, fe wnaethom ni, fel sefydliad cenedlaethol, benderfynu creu'r strwythur hwnnw, a rhan o'n her ni yn awr yw sut ydym ni'n cydnabod y gwahanol bartneriaethau sydd gennym ni a gwneud defnydd priodol ohonyn nhw. Felly, maen nhw'n fforymau lle gall pobl wneud yn siŵr eu bod yn cytuno ar yr hyn y dylen nhw ei wneud ac yna mynd ati i gyflawni hynny. Ac mae gennym ni ddulliau atebolrwydd lleol, rhanbarthol a chenedlaethol amrywiol ar gyfer hynny, gan gynnwys, wrth gwrs, y sgwrs hon yn y Siambr heddiw. Nid yw'r gronfa trawsnewid, fel yr wyf wedi dweud droeon, yn ymwneud cymaint â hynny â'r defnydd o'r £100 miliwn. Mewn gwirionedd rwy'n ceisio osgoi cael fy nhynnu i mewn i'r cyfrannau ar gyfer gwahanol rannau o'r wlad. Catalydd yw'r £100 miliwn; mae'n ffordd o gynllunio a darparu'r dyfodol - i ddwyn ynghyd y syniadau gorau i gael yr effaith trawsnewidiol mwyaf. Ac mae hynny llawn cymaint ynghylch fod gan ein system iechyd a gofal cymdeithasol rywfaint o uchelgais ar y cyd a chydnabod yr hyn y gallan nhw ei wneud. Felly, os nad oes cronfa trawsnewid, yna rydym ni wedi creu'r math o ddiwylliant ac amgylchedd lle, mewn gwirionedd, gall y partneriaid hynny, gyda'i gilydd, barhau i drawsnewid iechyd a gofal cymdeithasol. Oherwydd ni fyddwn ni'n gwneud popeth y mae angen inni ei wneud yn y ddwy flynedd nesaf ac yn ystod hyd oes y gronfa. Felly, mae a wnelo hynny â'r effaith sy'n trawsnewid y defnydd o'r adnodd presennol a rennir o tua £9 biliwn sydd gan iechyd a gofal cymdeithasol, nid ynghylch sut gallwn ni wario'r £100 miliwn ei hun. Ac o ran sut yr ydym ni'n mynd i allu gwneud hynny a sut yr ydym ni'n mynd i allu dangos a gwerthuso effaith y gronfa, wel, bydd gwerthusiad ar ddiwedd pob prosiect. Ond, yn fwy na hynny, mae'n ymwneud â'r hyn a welwn ni wedyn yn cael ei ddarparu yng nghyd-gynlluniau'r partneriaid, yn ymwneud â chael cyd-gynlluniau iechyd a gofal cymdeithasol y bydd pobl yn eu cefnogi, ac, os oes prosiect llwyddiannus, yna bydd y bartneriaeth honno yn gallu datblygu hwnnw, ac, mewn gwirionedd, mae'n ymwneud â pha mor llwyddiannus ydym ni o ran uwchraddio hwnnw ar lefel genedlaethol. Felly, mae rhan i'w chwarae gan bartneriaid unigol o fewn hynny. Mae rhan i bartneriaethau rhanbarthol ei chwarae, ac, wrth gwrs, mae rhan i'r Llywodraeth hefyd. Er enghraifft, pan fyddwn ni'n cymeradwyo cynlluniau tymor canolig integredig byrddau iechyd a fyddwn ni'n gweld, a fydd disgwyl - os wyf i yn y swydd, gallwch ddisgwyl y byddai - i syniadau llwyddiannus gael eu huwchraddio ac y byddwch yn gweld y ffordd flaengar y byddan nhw'n cael eu rhoi ar waith yn yr ardaloedd byrddau iechyd a'u dechreuodd nhw, ond hefyd yn yr ardaloedd byrddau iechyd hynny nad ydyn nhw'n datblygu'r ceisiadau penodol hynny? Felly, rwy'n disgwyl gweld mewnbwn gwirioneddol genedlaethol. Ac enghraifft dda fyddai, er enghraifft, y trawsnewid yng Ngwent i wasanaethau plant ac ymagwedd fwy ataliol tuag at iechyd meddwl. Wel, mewn gwirionedd, mae hynny'n rhan o'r hyn y maen nhw'n edrych arno. Nawr, os bydd hynny'n gweithio yng Ngwent, byddai angen ichi fy narbwyllo pam na fyddech chi ac na ddylech chi eisiau gweld hynny'n cael ei uwchraddio mewn rhannau eraill o'r wlad, ac mae gennym ni ddulliau gwahanol o ran sut y gallem ni geisio gwneud hynny.